Bulle weet maar net hoe om te wenDie Bulle se Cornal Hendricks. Foto: Twitter. Ja, noem die Bulle maar ’n rugbyspelende Houdini of gebruik sêgoed soos om “’n haas uit die hoed te pluk”; maar die Pretorianers weet deesdae hoe om rugbywedstryde te wen. Jake White se span het gisteraand op Loftus Versfeld die Stormers met 34 – 29 in ’n opwindende rugbywedstryd getroef. Maar dit was die Kapenaars wat so byna-byna met die louere weggestap het toe Juarno Augustus in die 83ste minuut vir ’n moontlike wendrie oor die Bulle se doellyn geduik het. Die enigste probleem was dat hy hoegenaamd nie die bal onder beheer gehad het nie en ’n sege op Loftus Versfeld het deur die Stormers se vingers geglip. Voor al die doodsnikke-drama het Leolin Zas en Damian Willemse die tuisspan op die agtervoet geplaas, terwyl Kade Wolhuter weer eens genoeg gedoen het om sy ongetwyfelde potensiaal te onderstreep. Tog het White ’n wenkultuur in Pretoria geskep. Selfs wanneer spelers nie veel wedstryde saam gespeel het nie, weet hulle maar net hoe om die wenwa deur die drif te trek. Blou Bulle: Drieë: Strafdrie, Richard Kriel, Joe van Zyl, Marco Jansen van Vuren, Ruan Nortjé. Doelskoppe: Chris Smith (2). Strafskop: Morné Steyn. Stormers: Drieë: Leolin Zas (2). Doelskoppe: Kade Wolhuter (2). Strafskoppe: Wolhuter (3) en Tim Swiel (2).